作者:盧汝弼
標題:和李秀才邊庭四時怨
內容:春風昨夜到榆關，故國煙花想已殘。少婦不知歸不得，朝朝應上望夫山。盧龍塞外草初肥，雁乳平蕪曉不飛。鄉國近來音信斷，至今猶自著寒衣。八月霜飛柳半黃，蓬根吹斷雁南翔。隴頭流水關山月，泣上龍堆望故鄉。朔風吹雪透刀瘢，飲馬長城窟更寒。半夜火來知有敵，一時齊保賀蘭山。